Omnibus presentes litteras inspecturis frater G[uibertus], dictus abbas, et conventus Prulliaci, salutem in Domino. Noveritis quod cum magister Robertus Cornutus de Castro Nantonis, canonicus Senonensis, et Henricus, frater ejus, canonicus Autisiodorensis, Guillelmus de Alto Bosco, armiger, et Martinus Richerius de Valentiis et eorum uxores dicerentur vendidisse nobis viginti arpenta terre tantum de essartis Parisiensis ecclesie Vernoti sita juxta terram de Chos, grangie nostre, prout bonnata et metis ibi positis determinata sunt et ab aliis essartis Parisiensis ecclesie divisa, videlicet: magister Cornutus et Henricus, frater ejus, quinque arpenta et dimidium, et Guillelmus circiter quatuordecim, et Martinus circiter dimidium arpentum, que sub censu annuo ipsi tenebant ab ecclesia Parisiensi et a magistro Alberico, decano beati Martini Turonensis, canonico Parisiensi, que ab ecclesia Parisiensi, nomine ecclesie quamdiu esset canonicus Parisiensis, tenebat supradicta; capitulum Parisiense dictam venditionem laudans et approbans, quicquid justitie majoris et minoris, census, redditus, dominii juris et juridictionis in dictis viginti arpentis habebat vel habere dicebat in futurum nobis concessit absque aliqua retentione perpetuo habendum, ita quod in illis viginti arpentis terre non poterimus facere fortericiam seu villam sine voluntate et assensu capituli Parisiensis; ea autem que in predictis viginti arpentis terre, tempore vendicionis predicti, habebat capitulum Parisiense vel habere dicebat, in futurum ecclesie Prulliacensi tenetur bona fide contra omnes garantire. Pro predicta vero approbatione et concessione dedimus predicto capitulo, in pecunia numerata, ducentas et viginti libras parisiensium, quas jam recepit a nobis in utilitatem ecclesie sue convertendas. In cujus rei testimonium et probationem, presentes litteras sigilli nostri munimine roboravimus. Actum anno Domini millesimo ducentesimo tricesimo quarto, mense octobri.